Тристан Корбиер
Аз твой любим?
О, Боже!
Това си бе спектакъл…

Превод от френски: Кирил Кадийски, 2004

chitanka.info

Аз твой любим? — О, Боже! — Това си бе спектакъл.

И аз, надянал маска, бях по-неукротим

от Арлекин; подгизнал от пот бе твоят грим

и след безброй целувки почти се беше свлякъл.

Аз лапах соса лепкав с отврата, преко сили;

и с теб деляхме сажди и чер горчив нагар,

на белите ти мигли придали адски чар

и с тих седефен блясък очите озвездили.

Хаванска пура сякаш — каква наивност, а! —

червилото аз смучех от твоята уста,

но кръв по твойте устни не зърнах… Тъй се мляска,

но мляскане на сцена не струва пет пари.

Пооправи си грима и пак се напери!

Аз, честно да ти кажа, обичах твойта маска.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.